  Туспуктэм: Майя Бывальцева Майя Бывальцева 23-тӥ куарусёнэ Ижкарын удмурт егитъёслэн «Куара» огинзылэн удмурт дэремлы сӥзем «Айшон» ӵектосэзлы йылпумъянъёс лэсьтӥзы: туала удмурт модаез возьматӥзы, дырпусэн тодматӥзы, вожвылъяськонэ пыриськемъёсты пусйизы. Пумиськон ӝыт туж чебер, шуныт но удмуртлыко пӧрмиз. «Айшон» ӵектосэз улонэ пыӵатон куать толэзь мынӥз. « Та дыр куспын ми кӧня ке пӧртэм ужъёс лэсьтӥм, ваньмыз соос сӥземын удмурт дэремлы, сое улонын, интернет пыр возьматонлы но вӧлмытонлы. Нырысь ик потамы ньыль ёросэ семинаре. <…> Отын клубын ужасьёсын но фольклор ансамбле ветӥлӥсьёсын вераськылӥмы удмурт дэрем сярысь: кызьы луоз соослэсь дӥськутсэс чебергес карыны, кызьы тупатъяныгес, ас именно ёрос шӧмзэс пыртыса » Ольга Степанова, «Айшон» ӵектослэн кивалтӥсез Ува ёросысь Бызара гуртын, Эгра ёросысь Кабачи гуртын, Шарканын но Гракын лекциос но мастер-классъёс удмурт мода дуннеын (озьы шуыны яра ке) тодмо адямиос – диазйнеръёс Татьяна Москвина но Дарали Лели – нуизы. «Куара» огинлэн кивалтӥсез Владислав Степанов йӧскалык дськутэн чебер туспуктэмъёс но видео лэсьтыны дышетӥз.  Фото: Майя Бывальцева Со сяна, вотэсын вӧлмытон понна уйпал, шор но лымшор удмуртъёслэн вашкала дэремъёссылы сӥзем куинь видеоролоикъёс лэсьтӥзы. Кемалась ӧвӧл соосты Ижысь аэропортын но возьматыны кутскизы. Эшшо удмурт шӧмо туала дэремъёсын дырпус поттӥзы. Туала этнодизайнеръёсын кылдытэм ужъёсты 12 тодмо удмурт нылмуртъёс возьматӥзы. « Озьы ик вотэсын радъямы сторителлинглы сӥзем конкурс, кытын семьяязы возиськись вашкала удмрт дэремзы сярысь постъёс но туспуктэмъёс поттаны косӥм. Ми чакласьком вал, кызьы ке но 50 адями, дыр, луоз шуыса, шумпотӥськом, 90 пала пыриськись луиз – 89 » Ольга Степанова, «Айшон» ӵектослэн кивалтӥсез Семьязылэн сӥлы кароно арбериез сярысь вераны мылкыд каризы Удмуртиын, Татарстанын, Москваын, Рязаньын, Венгриын улӥсь пӧртэм арлыдъем удмуртъёс. Вожвылъяськон улсын возьматэм дэремъёс пӧлысь одӥгез тужгес вашкалаез вал Татарстаынсь Мамадыш ёросысь Пойкино гуртысь Никитинъёслэн семьяязы утиськись дэрем. Сое туж быгатыса возьматӥз Серафима нылзы. Фото: Никитинъёслэн семьязылэн архивысьтыз « Со эбиезлэсь 120 ар кыллем дэремзэ дӥсяса, кутъёсын, клип снимать карим азьло сярысь, чебер гинэ карыса, кызьы азьло улӥллям, кызьы пиналъёсыз коляскаосын нуллӥллям, старинной коляскаен. Пиналъёслы тоже возьматӥськом историез: анайёслэсь, бабаослэсь, атайёслэсь кызьы улэмзэс » Сергей Никитин, вожвылъяськонэ пыриськись Солэн кылъёсызъя, вашкала дэремез сандыкын возё, но йӧскалык шулдыръяськонъёсы Серафима одно ик сое дӥся. Вань пыриськисьёс пӧлысь 33 устооссэ радъясьёс кузьымъёсын пусйизы. Вераны кулэ, вань со кузьымъёсты элькунысь кибашлыос сётӥзы. Ольга Степановалэн верамезъя, «Айшон» ӵектос таин уз быры, сое кыӵе ке но мукет амалъёсын азьланьтозы. « Милям вань мылкыдмы яке удмурт пиосмурт дӥськутэн ужаны, малы ке шуоно нылкышно дӥськут сярысь ке верано, со вӧлмемынгес кадь ини туннэ нуналын, нош пиосмурт диськут палэнэн кыле, ми малпаськом, со умойтэм, яке, ӟуч сямен вераса, дизайн интерьера. Тоже туж тунсыко тема: кызьы, шуом, удмурт шӧмо киужъёсты луэ пыртыны туала коркаосы » Ольга Степанова, «Айшон» ӵектослэн кивалтӥсез Ватсалом, «Айшон» ӵектос ӵектосэз улонэ пыӵатыны луонлык Азьмуртлэн лулчеберет кичӧлтонъёсъя фондэныз радъям вожвылъяськонын вормон сётӥз. Тегъёс: удмуртлык удмуртъёс Удмуртия Лулчеберет  